b'\n_START_ARTICLE_\nMilton Friedman\n_START_SECTION_\nNuoruus ja opiskelu\n_START_PARAGRAPH_\nMilton Friedman syntyi 1912 New Yorkissa perheen nelj\xc3\xa4nten\xc3\xa4 lapsena ja ainoana poikana. H\xc3\xa4nen vanhempansa olivat juutalaisia maahanmuuttajia, jotka olivat l\xc3\xa4ht\xc3\xb6isin nykyisen Ukrainan alueella sijainneesta unkarilaisyhteis\xc3\xb6st\xc3\xa4. Perhe muutti New Jerseyn Rahwayyn, kun Milton oli vuoden vanha. H\xc3\xa4nen vanhempansa pitiv\xc3\xa4t Rahwayss\xc3\xa4 kauppaa._NEWLINE_Friedman p\xc3\xa4\xc3\xa4si opiskelemaan Rutgersin yliopistoon stipendin ansiosta. H\xc3\xa4n opiskeli matematiikkaa ja taloustiedett\xc3\xa4 ja sai 1932 alemman korkeakoulututkinnon. Rutgersissa Friedman tutustui Arthur Burnsiin, jota h\xc3\xa4n piti mentorinaan ja merkitt\xc3\xa4vimp\xc3\xa4n\xc3\xa4 vaikuttajanaan. Friedman jatkoi opintojaan Chicagon yliopistossa, josta valmistui 1933 maisteriksi, ja Columbian yliopistossa, jossa h\xc3\xa4nen v\xc3\xa4it\xc3\xb6skirjansa valmistui 1946. Chicagon yliopistossa Friedman oli muun muassa Friedrich August von Hayekin oppilas.\n_START_SECTION_\nPerhe ja yksityisel\xc3\xa4m\xc3\xa4\n_START_PARAGRAPH_\nSamanik\xc3\xa4inen Rose-vaimo oli aktiivinen keskustelija, taloustieteilij\xc3\xa4 ja Milton Friedmanin pitk\xc3\xa4aikainen ty\xc3\xb6toveri. He tapasivat 1932 ja meniv\xc3\xa4t naimisiin kuusi vuotta my\xc3\xb6hemmin.Rose Friedman oli Chicagon yliopistossa toimineen Aaron Directorin tyt\xc3\xa4r._NEWLINE_He saivat kaksi lasta, Janetin ja Davidin.  David Friedman on tunnettu libertaristi, nimenomaan pisimm\xc3\xa4lle viedyn liberalismin suunnan anarkokapitalismin edustaja. My\xc3\xb6s Davidin poika Patri on fundamentalistisen kapitalismin puolesta toimiva aktivisti.\n_START_SECTION_\nUra\n_START_PARAGRAPH_\nFriedman sai 1937 paikan New Yorkin National Bureau of Economic Researchista. H\xc3\xa4n hyv\xc3\xa4ksyi 1940 paikan Wisconsonin yliopistosta, mutta joutui l\xc3\xa4htem\xc3\xa4\xc3\xa4n sielt\xc3\xa4 jo vuoden j\xc3\xa4lkeen ajauduttuaan muun henkil\xc3\xb6kunnan kanssa erimielisyyksiin Yhdysvaltain liittymisest\xc3\xa4 toiseen maailmansotaan. Sodan aikana h\xc3\xa4n ty\xc3\xb6skenteli valtiovarainministeri\xc3\xb6lle ja kehitti siell\xc3\xa4 liittovaltion ennakkoveroj\xc3\xa4rjestelm\xc3\xa4\xc3\xa4._NEWLINE_Sodan j\xc3\xa4lkeen Friedman oli vuoden Minnesotan yliopistossa ja siirtyi 1946 Chicagon yliopistoon, josta sai 1948 t\xc3\xa4yden professuurin. Chicagossa h\xc3\xa4n opetti hintateoriaa ja rahataloutta. Friedman aloitti siell\xc3\xa4 1953 Raha ja pankkialan ty\xc3\xb6pajan, josta kehittyi merkitt\xc3\xa4v\xc3\xa4 alan tutkijoiden ja opiskelijoiden foorumi. H\xc3\xa4n osallistui 1947 Mont Pelerin Societyn avauskokoukseen. Friedman on my\xc3\xb6hemmin sanonut, ett\xc3\xa4 Mont Pelerin Societyssa mukana oleminen aloitti h\xc3\xa4nen aktiivisen osallistumisensa politiikkaan._NEWLINE_Friedman alkoi saada tunnettavuutta my\xc3\xb6s tiedepiirien ulkopuolella, kun 1962 ilmestyi h\xc3\xa4nen teoksensa Capitalism and Freedom. Seuraavana vuonna julkaistiin h\xc3\xa4nen massiivinen Anna Jacobson Schwartzin kanssa yhteisty\xc3\xb6ss\xc3\xa4 tehty Monetary History of the United States. H\xc3\xa4nen teostensa saatua julkisuutta h\xc3\xa4nest\xc3\xa4 tuli my\xc3\xb6s merkitt\xc3\xa4v\xc3\xa4 julkinen vaikuttaja, kuten my\xc3\xb6s Schwartzista.  Jotkut tutkijat, kuuluisimpana kenties John Kenneth Galbraith, ovat kritisoineet Friedmanin ja Schwartzin teosta, ja v\xc3\xa4itt\xc3\xa4v\xc3\xa4t jopa sen tulosten perustuvan manipuloituihin aikasarjoihin._NEWLINE_Friedman oli senaattori Barry Goldwaterin taloudellinen neuvonantaja vuoden 1964 presidentinvaalikampanjassa. T\xc3\xa4m\xc3\xa4n j\xc3\xa4lkeen h\xc3\xa4n kirjoitti 1966\xe2\x80\x931983 vakituisesti kolumneja Newsweekiin. Richard Nixonin vaalikampanjan neuvonantajana Friedman oli vuoden 1968 vaaleissa. Nixonin aikana h\xc3\xa4n toimi my\xc3\xb6s Yhdysvaltain asevelvollisuuden lakkauttamista tutkineessa komissiossa. Friedman ei kuitenkaan halunnut ottaa vakituisia poliittisia virkoja, sill\xc3\xa4 halusi keskitty\xc3\xa4 tieteelliseen ty\xc3\xb6h\xc3\xb6ns\xc3\xa4, joka todellisuudessa oli sis\xc3\xa4ll\xc3\xb6lt\xc3\xa4\xc3\xa4n \xc3\xa4\xc3\xa4rimm\xc3\xa4isen poliittista. Viimeiseksi j\xc3\xa4\xc3\xa4neess\xc3\xa4 Wall Street Journalin kolumnissaan Friedman esitti New Orleansin tulvakatastrofin mahdollistavan mm. sen koululaitoksen yksityist\xc3\xa4misen._NEWLINE_Friedman vieraili 1975 Chiless\xc3\xa4 diktaattori Augusto Pinochetin luona ja luennoitsi talouspolitiikasta, sek\xc3\xa4 toimi oppilaidensa kanssa Pinochetin hallinnon konsulttina. Friedmanin oppilaita nimitettiin my\xc3\xb6s Pinochetin hallintoon. Friedman teki 1970-luvulla samantapaisia vierailuja my\xc3\xb6s Etel\xc3\xa4-Afrikkaan ja Rhodesiaan. Friedman kertoi toimineensa my\xc3\xb6s Kiinan diktatuurin konsulttina. Muiden muassa Donald Rumsfeld on kertonut ihailevansa Friedmania. Milton Friedmanin pojanpoika Patri on luennoinut my\xc3\xb6s Suomessa.\n_START_SECTION_\nNobel-palkinto ja el\xc3\xa4keaika\n_START_PARAGRAPH_\nRuotsin keskuspankin taloustieteen palkinto Alfred Nobelin muistoksi eli niin sanottu Nobelin taloustieteen palkinto my\xc3\xb6nnettiin Friedmanille 1976. Samana vuonna h\xc3\xa4n j\xc3\xa4i el\xc3\xa4kkeelle Chicagon yliopistosta ja sai emeritusprofessorin arvon 1983. Friedmanista tuli 1977 Hoover-instituutin j\xc3\xa4sen. Friedmanin ajatuksia esiteltiin 1980 kymmenosaisessa televisiosarjassa Free to Choose, jonka pohjalta h\xc3\xa4n julkaisi vaimonsa kanssa teoksen Vapaus valita. Nelj\xc3\xa4 vuotta my\xc3\xb6hemmin ilmestyi toinen televisiosarja Tyranny of the Status Quo. Friedman palkittiin 1988 National Medal of Sciencella ja Presidentin vapaudenmitalilla. Friedmanit julkaisivat 1998 yhteiset muistelmat, Two Lucky People._NEWLINE_Friedman eli viimeiset vuotensa San Franciscossa, miss\xc3\xa4 h\xc3\xa4n kuoli 94-vuotiaana vuonna 2006.\n_START_SECTION_\nTaloustieteen tutkimus\n_START_PARAGRAPH_\nFriedman tunnetaan parhaiten kiinnostuksen her\xc3\xa4tt\xc3\xa4misest\xc3\xa4 uudelleen rahan tarjontaa ja erityisesti rahan kvantiteettiteoriaa kohtaan. H\xc3\xa4n kyseenalaisti 1970-luvulle asti vallinneen keynesil\xc3\xa4isen talouspolitiikan. Friedmanin empiirinen ja teoreettinen tutkimus tukivat n\xc3\xa4k\xc3\xb6kulmaa, jonka mukaan rahan m\xc3\xa4\xc3\xa4r\xc3\xa4n lis\xc3\xa4ys voi elvytt\xc3\xa4\xc3\xa4 taloutta lyhyell\xc3\xa4 aikav\xc3\xa4lill\xc3\xa4, mutta pitk\xc3\xa4ll\xc3\xa4 aikav\xc3\xa4lill\xc3\xa4 se vaikuttaa l\xc3\xa4hinn\xc3\xa4 hintatasoon eli kiihdytt\xc3\xa4\xc3\xa4 inflaatiota. T\xc3\xa4m\xc3\xa4n n\xc3\xa4kemyksen oli esitt\xc3\xa4nyt aikaisemmin mm. Georg Simmel._NEWLINE_Friedman oli monetaristisen koulukunnan tunnetuin kannattaja. H\xc3\xa4n v\xc3\xa4itti, ett\xc3\xa4 inflaation ja rahan m\xc3\xa4\xc3\xa4r\xc3\xa4n v\xc3\xa4lill\xc3\xa4 on pysyv\xc3\xa4 riippuvuus ja ett\xc3\xa4 keskuspankki voi hallita inflaatiota s\xc3\xa4\xc3\xa4telem\xc3\xa4ll\xc3\xa4 rahan tarjontaa. Friedman katsoi, ett\xc3\xa4 finanssipolitiikalla ei ole roolia talouden kokonaiskysynn\xc3\xa4n s\xc3\xa4\xc3\xa4telyss\xc3\xa4. Hallituksen roolia talouspolitiikassa tuli h\xc3\xa4nen mukaansa rajoittaa selv\xc3\xa4sti. T\xc3\xa4m\xc3\xa4n tavoitteen toteuttamiseksi Friedman vaati itsen\xc3\xa4isi\xc3\xa4, valtiovallasta riippumattomia keskuspankkeja._NEWLINE_Friedman tunnetaan my\xc3\xb6s kulutusteorian kehitt\xc3\xa4misest\xc3\xa4. Vuonna 1957 h\xc3\xa4n esitti pysyv\xc3\xa4n tulotason hypoteesin (engl. permanent income hypothesis), jota h\xc3\xa4n itse piti parhaana tieteellisen\xc3\xa4 ty\xc3\xb6n\xc3\xa4\xc3\xa4n. Sen mukaan kuluttajat eiv\xc3\xa4t muuta kulutustottumuksiaan, vaikka k\xc3\xa4teen j\xc3\xa4\xc3\xa4v\xc3\xa4 ostovoima muuttuisi tilap\xc3\xa4isesti, vaan olettavat ostokykyns\xc3\xa4 pysyv\xc3\xa4n vakiona._NEWLINE_Merkitt\xc3\xa4v\xc3\xa4 saavutus oli my\xc3\xb6s h\xc3\xa4nen esitt\xc3\xa4m\xc3\xa4 Phillips-k\xc3\xa4yr\xc3\xa4n kritiikki ja luonnollisen ty\xc3\xb6tt\xc3\xb6myysasteen k\xc3\xa4site (engl. natural rate of unemployment) vuodelta 1968. T\xc3\xa4m\xc3\xa4 Friedmanin ns. luonnollinen ty\xc3\xb6tt\xc3\xb6myysaste eli NAIRU on todellisuudessa hallituksille asetettu vaatimus olla parantamatta ty\xc3\xb6llisyytt\xc3\xa4 ns. elvytt\xc3\xa4vin toimin, Friedmanin v\xc3\xa4itt\xc3\xa4ess\xc3\xa4 ty\xc3\xb6llisyyden edist\xc3\xa4miseen tarvittavan rahan kiihdytt\xc3\xa4v\xc3\xa4n inflaatiota. Sen sijaan Friedman ja monetaristit katsovat, ett\xc3\xa4 sosiaaliturvan purkaminen ja minimipalkkojen poistaminen johtavat tilanteeseen, jossa ty\xc3\xb6tt\xc3\xb6m\xc3\xa4ll\xc3\xa4 on kannustin ty\xc3\xb6llisty\xc3\xa4 ja ty\xc3\xb6nantajalle on halvempaa palkata lis\xc3\xa4\xc3\xa4 ty\xc3\xb6ntekij\xc3\xb6it\xc3\xa4.\n_START_SECTION_\nPolitiikassa\n_START_PARAGRAPH_\nPoliittisesti Friedman tuki republikaani Barry Goldwaterin presidentinvaalikampanjaa 1964 sek\xc3\xa4 Richard Nixonia. Nixon ei ollut juurikaan kiinnostunut Friedmanin talouspoliittisista linjauksista, mutta h\xc3\xa4n istui 1969\xe2\x80\x931970 Nixonin komissiossa, joka lakkautti asepalveluksen Yhdysvalloissa. Friedman itse mainitsi my\xc3\xb6hemmin pit\xc3\xa4neens\xc3\xa4 t\xc3\xa4t\xc3\xa4 suurimpana saavutuksenaan. Yhdysvaltain asepalveluksen lakkauttamisella ja asevoimien muuttamisella palkka-armeijaksi on ollut valtavan suuri k\xc3\xa4yt\xc3\xa4nn\xc3\xb6n vaikutus maan ulko- ja turvallisuuspolitiikkaan ja koko maailmanpolitiikkaan._NEWLINE_Ensimm\xc3\xa4inen paikka, jossa Friedmanin oppeja sovellettiin k\xc3\xa4yt\xc3\xa4nt\xc3\xb6\xc3\xb6n, oli diktaattori Augusto Pinochetin hallitsema Chile kaksi vuotta verisen vallankaappauksen j\xc3\xa4lkeen. Naomi Klein on tuonut esiin n\xc3\xa4kemyksen, ett\xc3\xa4 koko kaappaus oli USA:n hallinnon etuk\xc3\xa4teen suunnittelema. Friedman vieraili luennoimassa Chiless\xc3\xa4 ja juntan talouspolitiikkaa hoitavat taloustieteilij\xc3\xa4t tunnettiin nimell\xc3\xa4 \xe2\x80\x9dChicagon pojat\xe2\x80\x9d. Kun Friedman saapui 1976 Tukholmaan hakemaan Nobelin taloustieteen muistopalkintoaan, h\xc3\xa4nt\xc3\xa4 vastaan j\xc3\xa4rjestettiin protesteja Pinochetin hallinnon tukemisen vuoksi ja tilaisuudessa Friedmania syytettiin murhaajaksi. Chilen talousuudistukset tekiv\xc3\xa4t vaikutuksen my\xc3\xb6s Britannian Margaret Thatcheriin. Friedman itse esitti vapaan markkinatalouden johtavan my\xc3\xb6s yhteiskunnalliseen vapauteen. Chile ajautui talousromahdukseen 1982\xe2\x80\x931983, kauan ennen kuin Pinochet luovutti vallan demokraattisesti valituille johtajille 1990. T\xc3\xa4st\xc3\xa4 huolimatta maan 1980-luvun lopun nopeasta talouskasvusta Friedman k\xc3\xa4ytti mielell\xc3\xa4\xc3\xa4n termi\xc3\xa4 \xe2\x80\x9dChilen ihme\xe2\x80\x9d. Friedmanin opit, joiden mukaan esimerkiksi rakennusm\xc3\xa4\xc3\xa4r\xc3\xa4ykset ovat tarpeettomia, joutuivat huonoon valoon Chilen maanj\xc3\xa4ristysten j\xc3\xa4lkeen.\n_START_SECTION_\nNegatiivinen tulovero\n_START_PARAGRAPH_\nMilton Friedman tunnetaan my\xc3\xb6s yleisesti, tosin virheellisesti kansalaispalkka-ajatuksen ensimm\xc3\xa4isen\xc3\xa4 esitt\xc3\xa4j\xc3\xa4n\xc3\xa4, vaikkakin tosiasiallisesti idean alkuper\xc3\xa4inen esitt\xc3\xa4j\xc3\xa4 oli Juliet Rhys-Davies 1940-luvulla.  Friedman ehdotti 1967 ns. negatiivista tuloverotusta, jossa tietyn tulorajan alapuolella olevat ihmiset saisivat valtiolta avustusta X prosenttia ko. tulorajan ja omien tulojensa v\xc3\xa4lisest\xc3\xa4 erotuksesta. Ajatuksena oli, ett\xc3\xa4 n\xc3\xa4in tukia saavatkin voisivat ty\xc3\xb6t\xc3\xa4 tekem\xc3\xa4ll\xc3\xa4 lis\xc3\xa4t\xc3\xa4 ansioitaan sen sijaan, ett\xc3\xa4 tuen ehtona olisi t\xc3\xa4ysi ty\xc3\xb6tt\xc3\xb6myys. Mutta ns. aktiivisen ty\xc3\xb6llisyyspolitiikan Friedman ja monetaristit kielt\xc3\xa4v\xc3\xa4t jyrk\xc3\xa4sti._NEWLINE_Friedman toimi 1970-luvulla presidentti Richard Nixonin ja 1980-luvulla presidentti Ronald Reaganin talouspoliittisena neuvonantajana ja esitti olevansa huolestunut muun muassa passivoivaksi ja byrokraattiseksi v\xc3\xa4itetyst\xc3\xa4 sosiaaliturvasta. Friedmanin mielest\xc3\xa4 olisi j\xc3\xa4rkev\xc3\xa4mp\xc3\xa4\xc3\xa4 maksaa joko kaikille kansalaisille samaa kuukausittaista perustuloa (eli kansalaispalkkaa) tai pienituloisille negatiivista tuloveroa, kuin rahoittaa kalliita ja monimutkaisia byrokraattisia sosiaaliohjelmia._NEWLINE_Friedmanin mukaan kumpi tahansa malli olisi byrokratian minimoiva ja valinnanvapauden maksimoiva k\xc3\xb6yhien auttamisen ja kannustavuuden s\xc3\xa4ilytt\xc3\xa4misen v\xc3\xa4linen kompromissi. T\xc3\xa4m\xc3\xa4 Friedmanilta per\xc3\xa4isin oleva ajatus useiden sosiaalitukimuotojen korvaamisesta yhdell\xc3\xa4 perustulotyyppisell\xc3\xa4 j\xc3\xa4rjestelyll\xc3\xa4 tai negatiivisella tuloverolla on saanut kannatusta muun muassa liberaalien, vihreiden ja radikaalin vasemmiston piiriss\xc3\xa4. Friedmanin mallin taka-ajatuksena on, ett\xc3\xa4 hallitus ei harjoita aktiivista ty\xc3\xb6llisyyspolitiikkaa eik\xc3\xa4 pyri toimimaan kokoaikaisten ty\xc3\xb6paikkojen puolesta.\n_START_SECTION_\nHuumeiden ja prostituution dekriminalisointi\n_START_PARAGRAPH_\nMilton Friedman vastusti jyrk\xc3\xa4sti huumeiden kieltolakia ja vertasi sit\xc3\xa4 tehottomuudessaan jopa sosialismiin. Friedmanin mielest\xc3\xa4 ei ole mielek\xc3\xa4st\xc3\xa4 kanavoida valtavia summia veronmaksajien rahaa huumepolitiikkaan, joka oli osoittautunut hyvin tehottomaksi huumeiden k\xc3\xa4yt\xc3\xb6n est\xc3\xa4misess\xc3\xa4._NEWLINE_Friedman kannatti my\xc3\xb6s prostituution laillistamista. H\xc3\xa4nen mukaansa on yksityisasia, pit\xc3\xa4\xc3\xa4k\xc3\xb6 prostituutiota moraalisesti pahana vai ei.\n_START_SECTION_\nPalvelut\n_START_PARAGRAPH_\nJulkiset palvelut pystyt\xc3\xa4\xc3\xa4n Friedmanin mukaan toteuttamaan palveluseteleill\xc3\xa4 laadukkaampina ja edullisempina kuin julkisesti tuotettuina, ja samalla maksimoidaan k\xc3\xa4ytt\xc3\xa4j\xc3\xa4n valinnanvara. _NEWLINE_Friedman oli huolissaan k\xc3\xb6yhien lasten koulutuksen tasosta ja omisti viimeiset vuotensa ensisijaisesti t\xc3\xa4m\xc3\xa4n asian korjaamiseen: koulutuspalvelusetelien avulla k\xc3\xb6yh\xc3\xa4tkin voisivat koulututtaa lapsensa hyviss\xc3\xa4 kouluissa. Friedman ehdotti palveluseteleit\xc3\xa4 jo vuonna 1955 ja perusti my\xc3\xb6hemmin s\xc3\xa4\xc3\xa4ti\xc3\xb6n ajamaan hanketta. Friedmanin unelma palveluseteleill\xc3\xa4 tuotetusta koulutuksesta on toteutunut Ruotsissa. Siirt\xc3\xa4m\xc3\xa4ll\xc3\xa4 koulutuksen yksityisten toimijoiden k\xc3\xa4siin Friedman katsoi voivansa murtaa valtion oikeuden m\xc3\xa4\xc3\xa4ritell\xc3\xa4 se mit\xc3\xa4 ja kuinka kouluissa opetetaan.\n_START_SECTION_\nIdeologia\n_START_PARAGRAPH_\nFriedman k\xc3\xa4ytti itsest\xc3\xa4\xc3\xa4n nimityst\xc3\xa4 liberaali. H\xc3\xa4net luokiteltiin joko markkina- tai sosiaaliliberaaliksi m\xc3\xa4\xc3\xa4ritelm\xc3\xa4st\xc3\xa4 riippuen. H\xc3\xa4n ei ollut libertaristi vaan kannatti muun muassa minimaalista sosiaaliturvaa (perustulo) ja palveluseteleit\xc3\xa4, eik\xc3\xa4 h\xc3\xa4n katsonut voitavan osoittaa selke\xc3\xa4\xc3\xa4 rajaa sille, kuinka paljon hallitus saa puuttua ihmisten el\xc3\xa4m\xc3\xa4\xc3\xa4n (taloutta s\xc3\xa4\xc3\xa4ntelem\xc3\xa4ll\xc3\xa4 tai muuten)._NEWLINE_Kirjassaan Capitalism and Freedom h\xc3\xa4n silti luetteli 14 asiaa, jotka ainakin kuuluvat \xe2\x80\x9drajan v\xc3\xa4\xc3\xa4r\xc3\xa4lle puolelle\xe2\x80\x9d, mutta joita Yhdysvallat silti harjoitti. N\xc3\xa4ihin lukeutuivat  muun muassa \xe2\x80\x9dorja-armeija\xe2\x80\x9d, maataloustuet, tullit, tuontikiinti\xc3\xb6t, vuokras\xc3\xa4\xc3\xa4ntely, palkkas\xc3\xa4\xc3\xa4ntely (v\xc3\xa4himm\xc3\xa4ispalkat), teollisuusalojen yksityiskohtainen s\xc3\xa4\xc3\xa4ntely, el\xc3\xa4kel\xc3\xa4isten pakottaminen ostamaan annuiteetteja sek\xc3\xa4 kielto harjoittaa yksityist\xc3\xa4 postitoimintaa._NEWLINE_Friedman pyrki minimoimaan valtion roolin. Sek\xc3\xa4 teoriassa ett\xc3\xa4 k\xc3\xa4yt\xc3\xa4nn\xc3\xb6ss\xc3\xa4 Friedman oli konservatiivi, joka pyrki h\xc3\xa4vitt\xc3\xa4m\xc3\xa4\xc3\xa4n progressiivisen kauden tulokset muun muassa asteittaisen s\xc3\xa4\xc3\xa4ntelyn purkamisen avulla. Friedmanin mukaan l\xc3\xa4ntisen maailman kultainen aika oli 1700\xe2\x80\x931800-luvuilla.\n_START_SECTION_\nKritiikki ja kuoleman j\xc3\xa4lkeen\n_START_PARAGRAPH_\nFriedmania ovat kritisoineet Edward S. Herman, Elton Rayack ja Paul Diesing. Herman on tuonut esille, ett\xc3\xa4 pian toisen maailmansodan j\xc3\xa4lkeen Friedmania pidettiin yleisesti ekstremistin\xc3\xa4 ja v\xc3\xa4h\xc3\xa4n h\xc3\xb6rh\xc3\xb6n\xc3\xa4. Professori Rayack on esitt\xc3\xa4nyt vuonna 1990, ett\xc3\xa4 Friedmanin mallit sopivat tarkoitusta varten poimitun historiallisen datan kanssa yhteen, mutta ennustuksissa Friedmanin mallit olivat k\xc3\xa4ytt\xc3\xb6kelvottomia. Sek\xc3\xa4 The New York Times ett\xc3\xa4 Wall Street Journal kielt\xc3\xa4ytyiv\xc3\xa4t julkaisemasta Rayackin esitt\xc3\xa4m\xc3\xa4\xc3\xa4 kritiikki\xc3\xa4. Rayack on my\xc3\xb6s pyrkinyt esitt\xc3\xa4m\xc3\xa4\xc3\xa4n teoksessaan Not So Free To Choose Friedmanin popul\xc3\xa4\xc3\xa4riteoksissa k\xc3\xa4ytt\xc3\xa4mien historiallisten esimerkkien lukuisat virheet ja historiankirjoituksen uudelleenkirjoitukset. Diesing on esitt\xc3\xa4nyt, ett\xc3\xa4 Friedman testasi pysyv\xc3\xa4n tulotason hypoteesia (engl. permanent income hypothesis) tilastollisin menetelmin, jotka eiv\xc3\xa4t j\xc3\xa4tt\xc3\xa4neet mahdollisuutta hypoteesin kumoutumiselle._NEWLINE_Vuonna 2016 Friedmanin pysyv\xc3\xa4n tulotason hypoteesi (engl. permanent income hypothesis) on osoitettu v\xc3\xa4\xc3\xa4r\xc3\xa4ksi. Idean kumoaminen on merkitykselt\xc3\xa4\xc3\xa4n t\xc3\xa4rke\xc3\xa4, koska Friedman kykeni sen avulla argumentoimaan keynesil\xc3\xa4ist\xc3\xa4 finanssipoliittista elvytyst\xc3\xa4 vastaan. Friedmanin hypoteesin perusteella valtion tekem\xc3\xa4ll\xc3\xa4 elvytyksell\xc3\xa4 ei olisi toivottuja vaikutuksia. Hypoteesi esimerkiksi tarkoitti, ett\xc3\xa4 valtion kansalaiselle antamalla shekill\xc3\xa4 ei olisi vaikutusta kulutusk\xc3\xa4ytt\xc3\xa4ytymiseen eik\xc3\xa4 sill\xc3\xa4 siten olisi taloutta elvytt\xc3\xa4v\xc3\xa4\xc3\xa4 vaikutusta. Hypoteesiin uskottiin taloustieteess\xc3\xa4 vuosikymmeni\xc3\xa4. Tutkimuksen tekiv\xc3\xa4t Harvardin yliopiston Peter Ganong ja Pascal Noel.'